เปิดประวัติศาสตร์บทใหม่งานเคาท์ดาวน์ภูเก็ต “มหัศจรรย์ความสุขแห่งไข่มุกอันดามัน”
นายพิพัฒน์ รัชกิจประการ รัฐมนตรีว่าการกระทรวงท่องเที่ยวและกีฬา พร้อมด้วยนายปิยพงศ์ ชูวงศ์ รองผู้ว่าราชการจังหวัดภูเก็ต นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) นายแพทย์กู้ศักดิ์ กู้เกียรติกูล นายแพทย์สาธารณสุขจังหวัดภูเก็ต  และ พล.ต.ต.เสริมพันธุ์ ศิริคง ผู้บังคับการตำรวจภูธรจังหวัดภูเก็ต ร่วมแถลงข่าวการจัดงานเทศกาลส่งท้ายปีเก่าต้อนรับปีใหม่ 2565  (AMAZING THAILAND COUNTDOWN 2022, AMAZING NEW CHAPTERS @PHUKET) ที่โรงแรมคอร์ทยาร์ค แมริออท จังหวัดภูเก็ต  ซึ่งงานจะจัดขึ้นในคืนวันที่ 31 ธันวาคม 2564 บริเวณปลายแหลมสะพานหิน ในเขตเทศบาลนครภูเก็ตรัฐมนตรีว่าการกระทรวงท่องเที่ยวและกีฬา กล่าวว่า ททท. ร่วมกับจังหวัดภูเก็ต จัดงาน COUNTDOWN 2022 ซึ่งเป็น 1 ใน 5 จังหวัด ที่มีการจัดงานส่งท้ายปีเก่า 2565  การจัดงานที่จังหวัดภูเก็ต เป็นการเปิดประวัติศาสตร์บทใหม่สุดอัศจรรย์ในการส่งท้ายปีเก่าต้อนรับปีใหม่สุดยิ่งใหญ่ ด้วยการแสดงคอนเสิร์ตจากศิลปินโอเปร่าระดับโลก ชาวอิตาเลียน “อันเดรอา โบเชลลี” (Andrea Bocelli) และศิลปินแถวหน้าของเมืองไทย พร้อมไฮไลท์การแสดงพลุชุด “มหัศจรรย์ความสุขแห่งไข่มุกอันดามัน” กว่า 20,000 นัด ที่ผสมผสานสอดคล้องไปกับบทเพลงตลอดคืน ก่อนเข้าสู่วันแรกของปี 2565 เพื่อสื่อความหมายถึงความสุขสมหวังและพลังใจที่จะนำชาวจังหวัดภูเก็ตและคนไทย พบความสว่างไสวรุ่งเรือง ตอกย้ำการเป็นจุดหมายปลายทางแห่งการท่องเที่ยวที่สำคัญของจังหวัดภูเก็ต ที่พร้อมเปิดประเทศต้อนรับนักท่องเที่ยวจากทั่วทุกมุมโลกให้เดินทางเข้าสู่ประเทศไทย นายปิยพงศ์ ชูวงศ์ รองผู้ว่าราชการจังหวัดภูเก็ต กล่าวว่า จังหวัดภูเก็ต ขานรับนโยบายภาครัฐในการเปิดประเทศและกระตุ้นเศรษฐกิจในประเทศ ภายใต้มาตรการทางสาธารณสุขอย่างเคร่งครัด ในฐานะเมืองท่องเที่ยวหลักของประเทศไทยและเป็นพื้นที่นำร่องแห่งแรกในการต้อนรับนักเดินทางจากต่างประเทศที่ฉีดวัคซีนป้องกันโควิด-19 ครบโดส และแสดงผลตรวจไม่พบเชื้อโควิด-19 เข้ามาท่องเที่ยวในภูเก็ต ซึ่งได้รับการตอบรับจากนักท่องเที่ยวเป็นอย่างมากและได้สร้างเม็ดเงินให้กับธุรกิจด้านการท่องเที่ยวอย่างต่อเนื่องหลังสถานการณ์โควิด-19 การจัดงานส่งท้ายปีเก่าต้อนรับปีใหม่ 2565  ( AMAZING THAILAND COUNTDOWN 2022, AMAZING NEW CHAPTERS @ PHUKET) จึงเป็นกิจกรรมที่สามารถถ่ายทอดภาพลักษณ์ที่ดีของอุตสาหกรรมท่องเที่ยวไทยให้ปรากฏแก่ชาวโลก สร้างความเชื่อมั่นในการเดินทางมาท่องเที่ยวในประเทศไทย โดยมุ่งเน้นโปรโมทจังหวัดภูเก็ตให้เป็นเมืองท่องเที่ยวของโลก (World Class Destination) นายแพทย์กู้ศักดิ์ กู้เกียรติกูล นายแพทย์สาธารณสุขจังหวัดภูเก็ต กล่าวว่า การจัดงานดำเนินการภายใต้มาตรการสาธารณสุขและมาตรฐาน SHA อย่างเคร่งครัด เพื่อสร้างความเชื่อมั่นด้านความปลอดภัยให้กับผู้เข้าร่วมงาน โดยผู้เข้าร่วมงานทุกคนต้องฉีดวัคซีนโควิด-19 ครบ 2 เข็ม และมีผลตรวจการตรวจหาเชื้อโควิด-19 (ATK/PCR) เป็นลบ ไม่เกิน 72 ชั่วโมง ได้รับการรับรองจากสถานพยาบาลและลงทะเบียนเข้าร่วมงานล่วงหน้าเท่านั้น นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย  (ททท.) กล่าวว่า การลงทะเบียนเข้าร่วมงานล่วงหน้าคือ ต้องลงทะเบียนผ่าน Application QueQ ที่เปิดให้จองที่นั่งแล้ว ตั้งแต่วันที่ 25 ธันวาคมที่ผ่านมา ไปจนถึงวันที่ 31 ธันวาคม 2564 โดยการจัดงานมีระบบ แสง เสียงและความอลังการ